TMKOC की ‘बावरी’ मोनिका बोलीं- पर्सनल सवाल करते थे प्रोड्यूसर; सेट पर होती थी हाथापाई
तारक मेहता का उल्टा चश्मा शो के खिलाफ हर रोज नई बातें सुनने को मिल रही हैं। शो में बावरी का किरदार निभाने वाली एक्ट्रेस मोनिका भदौरिया ने प्रोड्यूसर असित मोदी पर हमला बोला है। मोनिका का कहना है कि असित उनके पर्सनल सवाल करते
तारक मेहता का उल्टा चश्मा शो के खिलाफ हर रोज नई बातें सुनने को मिल रही हैं। शो में बावरी का किरदार निभाने वाली एक्ट्रेस मोनिका भदौरिया ने प्रोड्यूसर असित मोदी पर हमला बोला है। मोनिका का कहना है कि असित उनसे पर्सनल सवाल करते थे।
मोनिका ने कहा कि असित उनसे बॉयफ्रेंड के बारे में पूछते थे। यहां तक कि वे पूछते हैं कि क्या तुम ड्रिंक करती हो। मोनिका ने कहा कि असित उनसे ये बातें तभी पूछते थे कि जब वे उन्हें इंक्रीमेंट के लिए बुलाते थे।
मोनिका ने ये भी कहा कि शो के सेट पर माहौल सही नहीं था। माहौल को खराब करने में शो का प्रोडक्शन हेड सुहेल रमानी का नाम सबसे आगे है। मोनिका ने कहा कि सुहेल काफी ज्यादा बदतमीजी से एक्टर्स से पेश आता था। एक बार तो उसने सीनियर एक्टर के साथ हाथापाई तक कर दी थी।
सेट पर होने वाली हर बात से वाकिफ थे असित
मोनिका ने बॉलीवुड बबल से बात करते हुए कहा- असित मोदी सेट पर होने वाली सभी चीजों से वाकिफ थे। सुहेल ने एक बार एक एक्टर से हाथापाई तक कर दी थी। वो इस लेवल की बदतमीजी करता है, मुझे नहीं लगता है कि किसी भी शो का प्रोडक्शन हेड इस तरीके की हरकत करता होगा।
मैं मानती हूं कि कभी-कभी आर्टिस्ट भी गलतियां करते हैं, लेकिन वहां गलती आर्टिस्ट की नहीं बल्कि सुहेल की है। असित को शो में दो साल के लिए बैन भी किया गया था लेकिन वो दोबारा आ गया।
सुहेल गुस्से में कुर्सियां फेंक देता था 
मोनिका ने आगे कहा- एक एक्टर थे, खैर मैं उनका नाम नहीं लेना चाहूंगी क्योंकि इससे बेवजह कॉन्ट्रोवर्सी हो जाएगी। वो एक्टर एक दिन सेट पर लेट पहुंचे, क्योंकि उन्हें अपने मां के लिए दवाइयां भिजवानी थी। सुहेल को जब ये बात पता चली तो वो चिल्लाने लगा। नौबत हाथापाई तक आ गई। वो गुस्सा कर लोगों को ऊपर कुर्सियां तक फेंक देता था।
सुहेल के इस बिहेवियर से कई लोगों ने शो छोड़ दिया लेकिन वो वहीं का वहीं रहा। असित मोदी को ये सारी बातें पता रहती थीं, लेकिन वे कुछ नहीं कहते थे। वे शो में काम करने वाले एक्टर्स की तुलना में अपनी टीम को ज्यादा महत्व देते थे।
'दया बेन ने भी किसी कारण ही छोड़ा होगा शो'
मोनिका से पूछा गया कि क्या शो छोड़ चुकी दिशा वकानी (दया बेन) को भी इन सब चीजों का सामना करना पड़ा था। जवाब में मोनिका ने कहा- मैं उनके बारे में कोई कमेंट नहीं करना चाहूंगी लेकिन हो सकता है कि उनसे साथ भी कुछ हुआ हो। जब आपको कोई अच्छा पैसा दे रहा हो और बार-बार बुला रहा हो। इसके बावजूद आप नहीं जा रहे हो तो कुछ तो बात होगी ही।
बता दें कि दिशा ने मैटरनिटी लीव का हवाला देते हुए शो से ब्रेक लिया था। लेकिन वे उसके बाद कभी शो में वापस नहीं आईं। वे 2008 में शो की शुरुआत से ही जुड़ी थीं, 2019 में वे आखिरी बार शो में नजर आईं।